La secretària Tècnica de la Comissió relaciona les reclamacions que han tingut entrada des del darrer Ple que va tenir lloc el passat 12 de juliol que són les que van del número d'expedient 256/2018 fins el 262/2018, ambdós inclosos, que es tramitaran de conformitat amb la valoració de les admissions que s'ha dut a terme.
Es comenta la presentació d'una sol·licitud d'accés a un expedient de la Comissió per part de la persona reclamant i es posa èmfasi en el fet que l'accés a l'expedient de la reclamació tramitada no pot comportar un accés a informació que ha estat restringida de conformitat amb la corresponen resolució del Ple.
La persona reclamant demana accés presencial a l'expedient, de manera que se la informarà de la tramitació d'aquesta sol·licitud d'accés a informació pública i se la convocarà perquè pugui comparèixer a la Comissió, sens perjudici de limitar l'accés a la informació compresa pel límit, la concurrència del qual es va apreciar a la Resolució de la reclamació.
D'altra banda, es comenta que s'està traduint el text de la Memòria 2017 en castellà per part de l'equip de la Comissió per a la seva edició i difusió.
Es dona per llegida l'acta de la sessió de 29 de juny de 2018, que restava pendent d'aprovació, corresponent a les sessions vint-i-tresena del Ple de l'any 2018.
Proposta de resolució d'estimació de la Reclamació 86/2018
La senyora Elisabet Samarra, ponent de la Proposta de resolució d'estimació de la Reclamació 86/2018, en què un sindicat sol·licita diverses dades sobre ofertes de treball publicades al Portal ATRI de la Generalitat, exposa els elements que duen a l'estimació de la Reclamació, fent èmfasi en el fet que no queda prou argumentada la concurrència de la causa d'inadmissió per tasca complexa d'elaboració de la informació reclamada davant del Departament d'Ensenyament de la Generalitat de Catalunya.
Proposta de resolució d'estimació de la Reclamació 111/2018
La senyora Elisabet Samarra, ponent de la Proposta de resolució d'estimació relativa a la Reclamació 111/2018, interposada contra l'Ajuntament del Prat del Llobregat, en la qual es demana el desglossament anual de despeses i factures amb càrrec a les aportacions econòmiques als grups polítics des de l'any 2015 fins al 2017, exposa les particularitats de la tramitació d'aquest procediment i de les al·legacions dels grups presentades respecte d'altres procediments que han tingut objectes i tramitacions similars davant altres ajuntaments de Catalunya.
Proposta de resolució d'estimació de la Reclamació 181/2018
El senyor Josep Mir, ponent de la Proposta de resolució d'estimació relativa a la Reclamació 181/2018, que s'ha presentat contra l'Ajuntament de Rubí, en la qual es demana l'accés a informació sobre les hores extres realitzades durant l'any 2017 i en què la part reclamant és un sindicat, exposa els elements més destacats de la fonamentació de l'estimació, fent menció expressa que queda clarament acreditat en que no hi ha concurrència de dades de caràcter personal en la informació reclamada atès que es demana la informació en seccions, de forma aglutinada, sense separar per persones.
El senyor Mir informa que en aquest expedient i en els dos que són objecte dels punts de l'ordre del dia següents, no es disposa de l'informe de l'administració reclamada i que corresponentment, es fa menció expressa en el text de la resolució, de la manca de col·laboració de les administracions reclamades.
Proposta de resolució d'estimació de la Reclamació 189/2018
El senyor Josep Mir, ponent de la Proposta de resolució d'estimació relativa a la Reclamació 189/2018, interposada contra l'Ajuntament de Vilallonga del Camp, en la qual es demana les actuacions municipals fetes arrel d'una denúncia urbanística, exposa els aspectes mes destacats de la fonamentació de l'estimació de la reclamació, posant de manifest la cautela que s'introdueix en què l'accés no pugui comportar la difusió de dades relatives a infraccions i sancions, si fos el cas.
Proposta de resolució d'estimació de la Reclamació 190/2018
El senyor Josep Mir, ponent de la Proposta de resolució d'estimació relativa a la Reclamació 190/2018, també interposada contra l'Ajuntament de Vilallonga del Camp en la qual es demana a la identificació del tècnic signant d'un document i sobre procediment seguit per a la seva contractació, exposa la fonamentació de l'estimació i posa de manifest que es remet, a la fase d'execució de la resolució, el trasllat a la persona afectada per si ha de posar en relleu alguna circumstància personal que pugui condicionar l'accés a la informació reclamada.
Proposta de resolució d'estimació de la Reclamació 193/2018
El senyor Josep Mir, ponent de la Proposta de resolució d'estimació relativa a la Reclamació 193/2018, que va ser interposada contra l'Ajuntament de l'Hospitalet de Llobregat i en la qual es demana accés a informació sobre les hores extres fetes pel personal municipal, per serveis, amb especificació del Servei de Biblioteques, exposa els elements més destacats d'aquest procediment.
Es debaten diferents elements de la fonamentació jurídica de la Proposta de resolució en relació amb el règim d'accés a informació per part de sindicats i l'accés a informació que tenen en el marc de les relacions sindicals amb l'administració.
La senyora Elisabet Samarra proposa introduir algunes matisacions al text proposat que seran incorporades pel ponent en la resolució definitiva.
Proposta de resolució de finalització de la Reclamació 200/2018 per pèrdua d'objecte
El senyor Josep Mir, ponent de la Proposta de resolució de finalització per pèrdua d'objecte de la Reclamació 200/2018, que es va interposar contra l'Ajuntament d'Hostalets de Pierola i en la qual es reclama accés a informació relativa als contractes menors per part d'un electe local, assenyala que la informació va ser lliurada a la persona reclamant just a l'inici del procediment de reclamació, de manera que la reclamació finalitza per pèrdua sobrevinguda del seu objecte.
Proposta de resolució de finalització de la Reclamació 210/2018 per pèrdua d'objecte
El senyor Josep Mir, ponent de la Proposta de resolució de finalització per pèrdua d'objecte de la Reclamació 210/2018, formulada contra l'Ajuntament de Barcelona, en què es demanen dades diverses sobre animals de companyia, nombre de denúncies, recuperacions, adopcions, etc., exposa la tramitació que ha tingut aquest procediment que finalitza per pèrdua sobrevinguda atès que la informació ha estat lliurada durant la tramitació de la reclamació.
Proposta de resolució de finalització de la Reclamació 214/2018 per pèrdua d'objecte
El senyor Josep Mir, ponent de la Proposta de resolució de finalització per pèrdua d'objecte de la Reclamació 214/2018, interposada contra el Departament de Treball, Afers Socials i Famílies de la Generalitat de Catalunya relativa a l'accés a les actes d'un grup de seguiment sobre infància i adolescència, exposa la tramitació d'aquest expedient que ha dut al lliurament de la informació reclamada extemporàniament i a la conseqüent pèrdua de l'objecte per manca de discrepància.
Proposta de resolució de finalització de la Reclamació 232/2018 per pèrdua d'objecte
El senyor Josep Mir, ponent de la Proposta de resolució de finalització de la Reclamació 232/2018 per pèrdua d'objecte, interposada contra l'Empresa Mixta de Serveis Fúnebres Municipals de l'Ajuntament de Tarragona, en el marc de la qual es demanaven les despeses causades per viatges de l'alcalde de Tarragona, exposa que durant la tramitació del procediment de reclamació davant la Comissió li han donat accés a la informació corresponent.
Proposta de resolució de finalització de la Reclamació 234/2018 per pèrdua d'objecte
El senyor Josep Mir, ponent de la Proposta de resolució de finalització de la Reclamació 234/2018, formulada contra l'Empresa de Serveis i Promocions d'Iniciatives de l'Ajuntament de Tarragona, en què es demanaven les despeses causades pels viatges de l'Alcalde, exposa que la reclamació finalitza per pèrdua sobrevinguda de l'objecte de la reclamació, atès que ha quedat acreditada la inexistència de viatges a càrrec d'aquesta empresa municipal.
Proposta de resolució de finalització de la Reclamació 245/2018 per desistiment
El senyor Josep Mir, ponent de la Proposta de resolució de finalització per desistiment de la Reclamació 245/2018 interposada contra el Col·legi Oficial d'Infermeria de Lleida en la qual es demanava accés a les actes dels dos darrers processos electorals, exposa que la persona reclamant ha desistit del seu procediment davant la Comissió atès que li ha estat lliurada la informació en resposta a la seva sol·licitud inicial.